
RAPORT  DE  ÎNLOCUIRE
asupra propunerii legislative pentru modificarea art.7 alin.(2) din Ordonanţa Guvernului nr. 105/1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945 din motive etnice
1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea art.7 alin.(2) din Ordonanţa Guvernului nr. 105/1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945 din motive etnice, trimisă cu adresa nr.P.l.X 656 din 8 noiembrie 2004.

Ca urmare a deciziei Plenului Camerei Deputaţilor din data de 7 februarie 2005, propunerea legislativă a fost retrimisă comisiei în vederea reexaminării acesteia. 

Prezentul raport înlocuieşte raportul Comisiei nr.27/503, depus în data de 26 ianuarie 2005.

La întocmirea prezentului raport de înlocuire, Comisia a avut în vedere avizele Consiliului Legislativ, Consiliului Economic şi Social şi Comisiei juridice, de disciplină şi imunităţi, precum şi punctul de vedere al Guvernului.

Propunerea legislativă are ca obiect de reglementare modificarea alineatului (2) al articolului 7 din Ordonanţa Guvernului nr.105/1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945 din motive etnice, în sensul eliminării limitei temporale pentru depunerea cererilor de către potenţialii beneficiari ai actului normativ mai sus menţionat.

Comisia propune Plenului adoptarea iniţiativei legislative întrucât limitarea temporală pentru depunerea cererilor în vederea stabilirii drepturilor în funcţie de calitatea persoanei (având domiciliul în ţară sau străinătate, titular sau urmaş) contravine principiului egalităţii cetăţenilor în faţa legii. Astfel, prin soluţia legislativă adoptată de Comisie se elimină discriminarea între categoriile de beneficiari ai actului normativ invocat.
2. Propunerea legislativă face parte din categoria legilor ordinare, conform prevederilor constituţionale, şi a fost respinsă de Senat în şedinţa din 27 octombrie 2004.
3. La lucrările comisiei au fost prezenţi 19 deputaţi, din totalul de 19 membri ai comisiei.

4. Propunerea legislativă, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma rediscutării iniţiativei legislative în şedinţa din 19 aprilie 2005, Comisia a propus adoptarea acesteia cu 17 voturi pentru şi 2 abţineri.

